*NACRT PRIJEDLOGA*

Na temelju članka 35. stavak 2. Zakona o vlasništvu i drugim stvarnim pravima ("Narodne novine" broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14 i 81/15 – pročišćeni tekst) i članka 36. Statuta Grada Novske ("Službeni vjesnik" broj 24/09, 47/10, 29/11, 3/13, 8/13, 39/14, 4/18 i 15/18) Gradsko vijeće Grada Novske na………. sjednici održanoj ………2018. godine, donijelo je

**ODLUKU**

**o davanju na korištenje javnih površina i dijelova neizgrađenog građevinskog zemljišta u vlasništvu Grada Novske**

**I. OPĆE ODREDBE**

Članak 1.

Ovom se Odlukom uređuje davanje na korištenje i privremeno korištenje javnih površina i dijelova neizgrađenog građevinskog zemljišta u vlasništvu Grada Novske (u daljnjem tekstu: nekretnine) za postavljanje privremenih objekata, reklamnih i oglasnih predmeta, kao i davanje na korištenje i privremeno korištenje privremenih objekata (kiosci) u vlasništvu Grada Novske.

Sadržaj pojma javne površine određen je odlukom kojom se uređuje komunalni red.

Članak 2.

Privremeni objekti u smislu ove Odluke jesu:

1. kiosk,

2. montažni objekt,

3. pokretna naprava,

4. ugostiteljska terasa,

5. štand.

Članak 3.

Reklamni i oglasni predmeti u smislu ove Odluke jesu:

1. reklamne ploče,

2. reklamne konstrukcije,

3. reklamni ormarići,

4. putokazi,

5. jarboli za zastave

6. oglasni ormarići,

7. oglasni pano i i stupovi,

8. plakati.

Članak 4.

Sadržaj pojmova privremenih objekata, reklamnih i oglasnih predmeta iz članaka 2. i 3. ove Odluke, lokacije i uvjeti za njihovo postavljanje određuju se posebnim aktima.

**II. KORIŠTENJE**

Članak 5.

Nekretnine i privremeni objekti (kiosci) iz članka 1. stavka 1. ove Odluke daju se na korištenje putem javnog natječaja (u daljnjem tekstu: natječaj).

Članak 6.

Odluku o davanju na korištenje nekretnina i privremenih objekata (kiosci) donosi Gradonačelnik Grada Novske (u daljnjem tekstu: Gradonačelnik) na temelju provedenog natječaja.

Natječaj se provodi prikupljanjem pisanih ponuda u zatvorenim omotnicama.

Natječaj provodi Povjerenstvo.

Stalni sastav Povjerenstva čini predsjednik i dva člana.

Predsjednika i članove Povjerenstva imenuje Gradonačelnik na vrijeme od četiri godine.

Članak 7.

Tekst natječaja utvrđuje Gradonačelnik na prijedlog Upravnog odjela za komunalni sustav (u daljnjem tekstu: Odjel).

Postupak i uvjeti natječaja objavljuju se na web stranicama Grada Novske (u daljnjem tekstu: Grada) te se ističu na oglasnoj ploči u službenim prostorijama Grada Novske, a obavijest o objavi javnog natječaja objavljuje se u u službenom glasilu ili dnevnom tisku.

Tekst natječaja iz stavka 1. ovoga članka sadrži naročito sljedeće:

1. oznaku lokacije i površinu nekretnine i/ili kioska koja se daje na korištenje te izvod iz odgovarajućeg plana lokacija ili katastarskog plana,

2. oznaku privremenog objekta ili reklamnog i oglasnog predmeta koji će se postaviti te djelatnost koja će se obavljati u/na privremenom objektu, reklamnom i oglasnom predmetu,

3. odredbu o tome da se na lokaciji nalazi privremeni objekt (kiosk) uz odredbu o pravu prvenstva sukladno članku 13. ove Odluke,

4. početni iznos naknade za korištenje po m2,

5. početni iznos naknade za kiosk u kunama,

6. vrijeme trajanja korištenja,

7. vrijeme i mjesto javnog otvaranja ponuda,

8. iznos jamčevine koju treba položiti svaki ponuditelj, kao i podatke o računu u korist kojeg se uplaćuje jamčevina,

9. rok za podnošenje ponude na natječaj,

10. rok u kojem je odabrani ponuditelj dužan sklopiti ugovor o davanju na korištenje,

11. obvezu korisnika da o svom trošku ishodi lokacijsku dozvolu ili akt kojim se odobrava gradnja, ako su potrebni prema propisima kojima se uređuje gradnja ili drugi potreban akt u svezi korištenja sukladno posebnim propisima,

12.odredbu da na natječaju ne može sudjelovati ponuditelj koji na dan podnošenja ponude ima nepodmiren dug prema Gradu po bilo kojem osnovu, osim ako je sa Gradom regulirao plaćanje duga,

Iznos jamčevine iz stavka 3. točke 7. ovoga članka utvrđuje se u iznosu od 10% početnog godišnjeg iznosa naknade za korištenje, ali ne manje od 100,00 kn.

Tekst natječaja može sadržavati i druge uvjete i podatke u svezi davanja na korištenje.

Članak 8.

Pisana ponuda za sudjelovanje na natječaju mora sadržavati:

1. presliku rješenja o upisu u sudski registar za pravne osobe, odnosno obrtni registar za fizičke osobe ili drugi odgovarajući dokaz pravne sposobnosti,

2. ponuđenu naknadu za korištenje po m2 korištenja i u ukupnom iznosu,

3. ponuđenu naknadu za kiosk,

3. dokaz o uplati jamčevine,

4. dokaz da ponuditelj na dan podnošenja ponude nema dugovanja prema Gradu po bilo kojem osnovu,

5.ostalu dokumentaciju koju je ponuditelj obvezan podnijeti sukladno uvjetima iz natječaja.

Članak 9.

Natječaj se provodi javnim otvaranjem pristiglih ponuda.

Članak 10.

Najpovoljnijom ponudom smatrat će se ona ponuda koja, uz ispunjavanje uvjeta iz natječaja, sadrži najveći iznos naknade za korištenje.

U slučaju da dva ili više ponuditelja, koji ispunjavaju uvjete iz natječaja, ponude jednaki iznos naknade za korištenje, pravo prvenstva ima ponuditelj čija je ponuda ranije zaprimljena u pisarnici Grada.

Članak 11.

Na temelju odluke Gradonačelnika, Grad i odabrani ponuditelj sklapaju ugovor o davanju na korištenje nekretnine i/ili privremenog objekta (kioska) u roku od 30 dana od donošenja odluke.

Ugovor o davanju na korištenje na rok do 5 godina u ime Grada sklapa Gradonačelnik.

Ugovor o davanju na privremeno korištenje do 30 dana unutar jedne kalendarske godine, u ime Grada sklapa Odjel.

Članak 12.

Ugovor o davanju na korištenje osobito sadrži:

1. ugovorne strane,

2. ugovorenu djelatnost,

3. odredbu o mogućnosti izmjene i/ili dopune ugovorene djelatnosti za vrijeme trajanja ugovora, kada se na korištenje daje nekretnina za postavljanje privremenih objekata iz članka 2. točaka 1. i 2. ove Odluke,

4. oznaku nekretnine koja se daje na korištenje i/ili kioska koji se daje na korištenje ,

5. iznos naknade za korištenje, rok i način plaćanja,

6. utvrđenje uplate jednokratne naknade,

7. otkazni rok,

8. odredbu o prestanku ugovora,

9. rok za postavljanje privremenih objekata, reklamnih i oglasnih predmeta,

10. odredbu da korisnik ne smije predmetnu nekretninu i/ili kiosk dati drugome na korištenje,

11. odredbu da je korisnik dužan najkasnije u roku od 30 dana od dana isteka korištenja nekretninu i/ili kiosk dovesti u prvobitno stanje,

12. odredbu o primopredaji nekretnine i/ili kioska prilikom davanja na korištenje i nakon isteka korištenja,

13. odredbu da je korisnik u slučaju prestanka ugovora dužan plaćati ugovorenu naknadu do primopredaje nekretnine i/ili kioska Gradu.

Ugovor o davanju na korištenje nekretnine i/ili kioska sklapa se kao ovršna isprava u smislu Zakona o javnom bilježništvu, o trošku zakupnika, osim za ugovore za koje se ugovorena naknada u cijelosti uplati prije početka korištenja ( unaprijed).

Članak 13.

Ukoliko se po isteku ugovora o davanju na korištenje nekretnine raspiše natječaj, raniji korisnik koji sudjeluje na natječaju ima pravo prvenstva na sklapanje ugovora o davanju na korištenje ako:

1. udovoljava svim uvjetima natječaja,

2. je uredno ispunio sve obveze iz ugovora o davanju na korištenje i nema duga prema Gradu po bilo kojem osnovu,

3. prihvati najviši iznos ponuđene naknade za korištenje.

Članak 14.

Ponuditelj koji ne sklopi ugovor o davanju na korištenje nekretnine i/ili privremenog objekta (kioska) u roku iz članka 11. stavka 1. ove Odluke nema pravo na povrat jamčevine.

Ponuditelju čija ponuda nije prihvaćena, jamčevina se vraća u roku od 15 dana od dana donošenja odluke o davanju na korištenje.

Ponuditelju koji sklopi ugovor o davanju na korištenje, jamčevina se uračunava u naknadu za korištenje.

Članak 15.

Ugovor o davanju na korištenje prestaje:

1. istekom vremena na koje je sklopljen,

2. smrću fizičke osobe odnosno prestankom pravne osobe korisnika,

3. otkazom ugovora o davanju na korištenje od strane Grada,

4. sporazumom Grada i korisnika o raskidu ugovora,

5. raskidom ugovora od strane korisnika.

Članak 16.

Grad može otkazati ugovor o davanju na korištenje, bez obzira na ugovorene odredbe o trajanju korištenja, ako korisnik:

1. ne započne koristiti nekretninu i/ili privremeni objekt (kiosk) iz ugovora o davanju na korištenje u ugovorenom roku ili je prestane koristiti na vrijeme duže od 60 dana,

2. ne postavi privremeni objekt, reklamni i oglasni predmet sukladno aktima iz članka 4. ove Odluke i ugovoru o davanju na korištenje,

3. ne plati naknadu za korištenje dva mjeseca uzastopno ili ukupno dva mjeseca tijekom jedne godine,

4. u svim ostalim slučajevima ako se ne pridržava odredaba ove Odluke i ugovora o davanju na korištenje.

Grad može otkazati ugovor o davanju na korištenje i u slučaju potrebe uređenja nekretnine koja je predmet korištenja odnosno radi privođenja nekretnine namjeni sukladno prostornim planovima.

Članak 17.

Nakon isteka roka korištenja nekretnine korisnik je dužan je u roku od osam (8) dana, ukloniti privremene objekte, reklamne predmete i oglasne predmete odnosno o svom trošku, a nekretninu – lokaciju dovesti u prvobitno stanje i predati je u posjed Gradu slobodnu od osoba i stvari.

Ako vlasnik, odnosno korisnik sam ne ukloni privremene objekte, reklamne i oglasne predmete, komunalni redar naložit će njihovo uklanjanje putem treće osobe na odgovornost i trošak korisnika, sukladno odluci kojom se propisuje komunalni red.

Vlasnik, odnosno korisnik obvezan je privremene objekte ( zajedno s opremom i stvarima), reklamne i oglasne predmete preuzeti u roku od 60 dana od dana uklanjanja, uz predočenje dokaza da je podmirio sva dugovanja i troškove nastale uklanjanjem i čuvanjem.

Članak 18.

Otkazni rok ugovora o davanju na korištenje nekretnine za postavljanje kioska je 30 dana od dana dostave pisane obavijesti o otkazu ugovora.

Otkazni rok ugovora o davanju na korištenje nekretnine za postavljanje pokretne naprave je osam (8) dana od dana dostave pisane obavijesti o otkazu ugovora.

Otkazni rok ugovora o davanju na korištenje nekretnine, lokacije – mjesta za postavljanje otvorene terase je osam (15) dana od dana dostave pisane obavijesti o otkazu ugovora, u protivnom stvari se smatraju napuštenima.

Članak 19.

Odjel može odobriti stupanje u prava i obveze dosadašnjeg korisnika nasljednicima korisnika i pravnom sljedniku korisnika, pod uvjetom da nastave obavljati djelatnost iz ugovora o davanju na korištenje te da podmire odnosno reguliraju sva dugovanja i obveze koja je korisnik imao prema Gradu.

Članak 20.

Odjel može odobriti korisniku ustupanje ugovora o davanju na korištenje za postavljanje kioska ili montažnog objekta.

Ugovor se može ustupiti osobi koja je stekla u vlasništvo kiosk ili montažni objekt postavljen na nekretnini koja je predmet ugovora o davanju na korištenje koji se ustupa.

Ustupanje ugovora o davanju na korištenje iz stavka 1. ovoga članka dozvolit će se pod uvjetom da:

1. se u kiosku ili montažnom objektu nastavlja obavljati djelatnost iz ugovora o davanju na korištenje,

2. je dosadašnji korisnik podmirio sav dug prema Gradu s osnova ugovora o davanju na korištenje koji se ustupa,

3. novi korisnik nema nepodmiren dug prema Gradu po bilo kojem osnovu,

4. je kiosk ili montažni objekt postavljen sukladno uvjetima iz ugovora o davanju na korištenje.

**III. PRIVREMENO KORIŠTENJE**

Članak 21.

Iznimno od odredbe članka 5. ove Odluke, Grad može odobriti privremeno korištenje nekretnine na temelju zahtjeva koji se podnosi Odjelu.

Privremeno korištenje nekretnine može se odobriti u sljedećim slučajevima:

1. za postavljanje privremenih objekata, reklamnih predmeta i oglasnih predmeta za vrijeme održavanja blagdanskih, prigodnih i javnih događanja sportske, kulturne, tehničke, aktivističke, humanitarne, ekološke, odgojno - obrazovne i slične prirode u kojima privremeni korisnik nekretnine ne ostvaruje prihod, na rok do sedam dana unutar jednog mjeseca,

2. za postavljanje privremenih objekata, reklamnih predmeta i oglasnih predmeta za promidžbu i aktivnosti slične naravi, u svrhu prezentacije i reklamiranja vlastitih proizvoda ili djelatnosti, odnosno oglašavanja, na rok do sedam dana unutar jednog mjeseca ili do 90 dana godišnje,

3. za postavljanje ugostiteljskih terasa, na rok do jedne godine,

4. za isticanje izbornih plakata političkih stranaka, koalicijskih lista i nezavisnih kandidata koji sudjeluju na izborima, u svrhu njihove izborne promidžbe, na rok do jedne godine,

5. za prodaju robe i/ili usluge iz pokretne naprave (pokretna prodaja) sukladno propisima kojima se uređuje trgovina, na rok do sedam dana unutar jednog mjeseca ili do 90 dana godišnje,

Privremeno korištenje nekretnine zaključkom odobrava Gradonačelnik.

U slučaju iz stavka 2. točka 1. ovog članka Odjel izdaje korisniku pisano odobrenje za privremeno korištenje nekretnine.

U slučajevima iz stavka 2. točke 2. – 5. ovog članka sa korisnikom nekretnine sklopit će se ugovor o privremenom korištenju.

Nekretnine za postavljanje privremenih objekata (montažni objekt, pokretna naprava, ugostiteljska terasa, štand) za prodaju robe i/ili usluge na dan proslave zaštitnika Grada Novske u trajanju od jednog dana, u kojima privremeni korisnik nekretnine ostvaruje prihod sukladno propisima o trgovini, daju se na korištenje putem javnog natječaja i uz naknadu.

Članak 22.

Pisani zahtjev za privremeno korištenje nekretnine za postavljanje privremenih objekata, reklamnih i oglasnih predmeta u slučajevima opisanim u članku 21. stavak 2. Odluke treba sadržavati točan naziv fizičke ili pravne osobe podnositelja zahtjeva, adresu i OIB, osobu ovlaštenu za zastupanje, oznaku lokacije nekretnine, namjenu i rok korištenja.

Uz zahtjev za korištenje treba priložiti izvadak iz sudskog, obrtnog ili drugog odgovarajućeg registra i dokaz podnositelja zahtjeva nije dužnik Grada Novske po bilo kojoj osnovi (javnobilježnički ovjerena izjava podnositelja zahtjeva ili potvrda Upravnog odjela za proračun i financije Grada Novske ili ovjerena financijsku kartica, ne starije od 30 dana).

Zahtjev za privremeno korištenje nekretnine za postavljanje privremenih objekata i reklamnih i oglasnih predmeta podnosi se najkasnije sedam dana prije namjeravanog korištenja, a zahtjev za postavljanje ugostiteljske terase podnosi se do kraja prosinca tekuće godine, za sljedeću kalendarsku godinu.

Uz zahtjev za privremeno korištenje nekretnine za postavljanje ugostiteljske terase treba podnijeti izvadak iz katastarskog plana s označenim položajem otvorene terase u prostoru, skicu otvorene terase (položaj i veličinu otvorene terase u prostoru – kotirano u odnosu na zgradu, nogostup, kolnik i drugo).

Na temelju zahtjeva za privremeno korištenje Odjel izdaje odobrenje sukladno Planu korištenja javnih površina i drugih nekretnina u vlasništvu Grada Novske i Odluci kojom je propisan komunalni red.

Nakon izdanog odobrenja, Gradonačelnik donosi zaključak kojim se utvrđuje korisnik, naziv lokacije – mjesta koje se daje na korištenje, namjena, površina, rok korištenja te iznos naknade koju je podnositelj zahtjeva dužan uplaćivati.

Fizička osoba, fizička osoba obrtnik i pravna osoba, za postavljanje otvorene terase sklapa s Gradom Novska ugovor o privremenom korištenju nekretnine u svrhu postavljanja ugostiteljske terase.

Članak 23.

Korištenje nekretnine i privremenih objekta (kiosci) te privremeno korištenje nekretnine neće se odobriti podnositelju zahtjeva koji na dan podnošenja pisane ponude za sudjelovanje u javnom natječaju ili na dan podnošenje pisanog zahtjeva za privremeno korištenje nekretnine ima nepodmiren dug prema Gradu Novska, po bilo kojem osnovu.

**IV. NAKNADA ZA KORIŠTENJE**

Članak 24.

Naknada za korištenje nekretnine utvrđuje se prema zoni i namjeni za koju se nekretnina daje na korištenje.

Nekretnine koje se daju na korištenje razvrstane su u zone.

ZONA 1.  obuhvaća Trg dr. Franje Tuđmana, Trg Luke Ilića Oriovčanina, Trg Đure Szabe, Zagrebačku ulicu do križanja sa ulicom Matice hrvatske, Crkvenu, Potočnu do križanja sa Radničkom, Osječka do kućnog broja 4, Ulica kralja Tomislava do križanja s Ulicom Josipa Kozarca, Radnička kućni brojevi 1a,b,c; 2a,b,c,d,e,f,g,h,i,j,k i 3, Ulica Adalberta Knoppa do groblja.

ZONA 2. obuhvaća sve ostale ulice u Gradu Novskoj.

ZONA 3.  obuhvaća sva ostala naselja u Gradu Novskoj.

Članak 25.

Početni iznos naknade za korištenje nekretnine za postavljanje privremenih objekata iznosi:

|  |  |  |  |  |  |
| --- | --- | --- | --- | --- | --- |
| **Red. broj** | **VRSTA PRIVREMENOG OBJEKTA**  **I NAMJENA** | **NAKNADA PO ZONAMA U KN** | | | **NAČIN OBRAČUNA** |
| **I** | **II** | **III** |
| 1. | Pokretna naprava, štand za prodaju robe ili pružanje usluga | 100,00 | 50,00 | 25,00 | dnevno po  napravi |
| 2. | Štand za prigodnu prodaju, reklamiranje i prezentaciju sa štanda za vrijeme blagdana, raznih manifestacija i slično | 120,00 | 70,00 | 50,00 | dnevno po napravi |
| 3. | Štand za prodaju vlastitih poljoprivrednih proizvoda u sezoni (voće i povrće) | 100,00 | 70,00 | 50,00 | mjesečno po napravi |
| 4. | Uslužna naprava - šator za ugostiteljstvo | 10,00 | 8,00 | 6,00 | dnevno/m2 lokacije |
| 5. | Uslužna naprava (automati za sladoled ili napitke, ledenice, peć za pečenje kokica, kestenja, kukuruza, kobasica, brza prehrane, slastica i slično) i pokretna ugostiteljska radnja | 70,00 | 50,00 | 40,00 | jedan dan/naprava |
| 50,00 | 40,00 | 30,00 | dnevno po napravi, od 2-4 dana |
| 30,00 | 20,00 | 10,00 | Dnevno po napravi od 5-10 dana |
| 20,00 | 15,00 | 12,00 | Dnevno po napravi od 11-20 dana |
| 15,00 | 13,00 | 11,00 | Dnevno po napravi od 21-30 dana |
| 12,00 | 10,00 | 8,00 | Dnevno po napravi, preko 30 dana |
| 6 | Štand za ugostiteljstvo za vrijeme blagdana, raznih manifestacija i slično | 120,00 | 80,00 | 60,00 | Dnevno po napravi |
| 7. | Pokretne naprave - naprave za cirkus, zabavne parkove, zoo-vrtove, autodrome, zračne tobogane, trampoline, dječja vozila i turističke vlakiće, dovođenje konja i drugih kopitara za jahanje i fotografiranje i slično, | 10,00 | 5,00 | 3,00 | dnevno m2/lokacije |
| 8. | Pokretna naprava, štand za izbornu promidžbu sindikalne aktivnosti, prikupljanje potpisa za referendum, prikupljanje potpisa za peticije, promotivne aktivnosti političkih stranaka i slično | 60,00 | 0,00 | 20,00 | dnevno po napravi |
| 9. | Prigodna prodaja sa otvorenih javnih površina (cvijeće, poljoprivredni proizvodi i sl.) | 5,00 | 3,00 | 2,00 | dnevno/m2 lokacije |
| 10. | Pokretna trgovačka radnja | 20,00 | 15,00 | 10,00 | dnevno |
| 11. | Izlaganje, promidžba i prodaja vozila s popratnim sadržajima, | 20,00 | 10,00 | 5,00 | dnevno/m2 lokacije |
| 12. | Izlaganje robe na javnoj površini ispred prodavaonica do 30 dana | 2,00 | 1,00 | 0,50 | dnevno/m2 lokacije |
| 13. | Izlaganje robe na javnoj površini ispred prodavaonica duže od 30 dana | 1,50 | 0,70 | 0,30 | mjesečno/m2 lokacije |
| 14. | Postavljanje pozornice, bine i sl. | 7,00 | 4,00 | 2,00 | dnevno m2/lokacije |
| 15. | Privremeno odlaganje građevinskog i drugog materijala, građevinska skela | 0,30 | 0,20 | 0,10 | dnevno m2/lokacije |
| 16. | Površina za prigodnu prodaju borova i jelki | 10,00 | 8,00 | 5,00 | dnevno m2/lokacije |

Članak 26.

Početni iznos naknade za korištenje nekretnine za postavljanje kioska i montažnih objekata iznosi:

|  |  |  |  |  |  |
| --- | --- | --- | --- | --- | --- |
| **Red. broj** | **VRSTA PRIVREMENOG OBJEKTA/DJELATNOST** | **NAKNADA PO ZONAMA U KN** | | | **NAČIN OBRAČUNA** |
| ***I*** | ***II*** | ***III*** |
| 1. | Kiosk ili montažni objekt za ugostiteljsku djelatnost, igre na sreću i lutrija, trgovinu novinama i duhanskim prerađevinama | 80,00 | 50,00 | 20,00 | mjesečno/m2 bruto površine kioska ili objekta |
| 2. | Kiosk ili montažni objekt za trgovinu mješovitom robom, voćem i povrćem, prodaju pekarskih i mliječnih proizvoda, mljekomat, trgovina cvijećem, zanatska djelatnost, uslužna djelatnost i ostalo | 60,00 | 30,00 | 15,00 | mjesečno/m2 bruto površine kioska ili objekta |

Početni iznos naknade za korištenje pokretnine (kioska) u vlasništvu Grada Novske na lokacijama Trg Luke Ilića Oriovčanina i Radnička ulica iznosi 200,00 kn mjesečno.

Članak 27.

Početni iznos naknade za korištenje nekretnine za postavljanje reklamnih predmeta i oglasnih predmeta po m2 iznosi:

|  |  |  |  |  |  |
| --- | --- | --- | --- | --- | --- |
| **Red. broj** | **VRSTA REKLAMNOG I OGLASNOG PREDMETA** | **ZAKUPNINA PO ZONAMA U KN** | | | **NAČIN OBRAČUNA** |
| **I** | **II** | **III** |
| 1. | reklamne ploče, reklamne konstrukcije, reklamni ormarići, putokazi, jarboli za zastave | 50,00 | 40,00 | 20,00 | mjesečno/kom |
| 2. | Pokretni panoi, sendvič pano i i sl. | 50,00 | 40,00 | 20,00 | mjesečno/m2 reklamne površine |
| 3.. | oglasni ormarić, oglasni stup, oglasni pano, plakati | 40,00 | 30,00 | 15,00 | mjesečno/m2 reklamne površine |

Članak 28.

Visina naknade za korištenje nekretnina i pokretnine (kioska) utvrđuje se u postupku provođenja natječaja s time da početna naknada za korištenje ne može biti niža od početnog iznosa naknade za korištenje utvrđene u člancima 25, 26. i 27. ove Odluke.

Članak 29.

Visina naknade za privremeno korištenje nekretnine za postavljanje ugostiteljske terase po m2 iznosi:

|  |  |  |
| --- | --- | --- |
| **ZONA** | **STALNA TERASA**  **/1.1. do 31.12./** | **SEZONSKO RAZDOBLJE**  **/1.4. do 31.10./** |
| I. | 12,00 | 15,00 |
| II. | 7,00 | 10,00 |
| III. | 4,00 | 7,00 |

Iznimno od odredbe stavka 1. ovoga članka, korisnik sezonske terase može podnijeti zahtjev za sklapanjem ugovora o privremenom korištenju nekretnine za postavljanje ugostiteljske terase za dodatna dva mjeseca u razdoblju od 1. studenog do 31. prosinca.

U slučaju iz stavka 2. ovoga članka, naknada će se obračunati u visini naknade za korištenje stalne ugostiteljske terase.

Članak 30.

Visina naknade za privremeno korištenje utvrđuje se u kako slijedi:

1. za slučajeve iz članka 21. stavka 2. točke 2. ove Odluke u visini početnog iznosa naknade za korištenje nekretnine iz članka 25. i 27. ove Odluke,
2. za slučajeve iz članka 21. stavka 2. točke 4. ove Odluke u visini početnog iznosa naknade za korištenje nekretnine iz članka 25. i 27. ove odluke. Za izračun površine za korištenje nekretnine za promidžbu i aktivnosti političkih stranaka, koalicijskih lista i nezavisnih kandidata uzima se površina sukladno zahtjevu za korištenje (pozornice, bine i sl.),
3. za slučajeve iz članka 21. stavak 2. točka 5. ove Odluke u visini početnog iznosa naknade za korištenje nekretnine iz članka 25. i 26. ove Odluke.

Članak 31.

Privremeni korisnici javnih površina i dijelova neizgrađenog građevinskog zemljišta koji postavljaju privremene objekte, reklamne i oglasne predmete u svrhu prezentacije i reklamiranja vlastitih proizvoda ili djelatnosti, za vrijeme održavanja blagdanskih, prigodnih i javnih događanja sportske, kulturne, tehničke, aktivističke, humanitarne, ekološke, odgojno - obrazovne i slične prirode a ne ostvaruju prihod prodajom roba ili usluga, nisu dužni plaćati naknadu.

Članak 32.

Naknada za privremeno korištenje plaća se na sljedeći način:

1. za privremeno korištenje do 30 dana plaća se unaprijed za ugovoreno razdoblje korištenja a najkasnije na dan započinjanja korištenja,

2. naknada za korištenje od jednog mjeseca do jedne godine plaća se mjesečno do 30-og u mjesecu za tekući mjesec,

3. za korištenje od jedne do pet godina plaća se mjesečno do 30-og u mjesecu za tekući mjesec,

4. naknada za korištenje privremenih objekata (kiosci) u vlasništvu Grada plaća se mjesečno do 30-og u mjesecu za tekući mjesec.

Korisnik nekretnine i pokretnine koji zakasni s plaćanjem naknade za privremeno korištenje plaća i zateznu kamatu na iznos duga.

Iznimno od odredbe točke 1. stavka 1. ovog članka, Gradonačelnik može, kada to ocijeni opravdanim, odobriti plaćanje naknade najkasnije do isteka ugovora o davanju na korištenje i privremeno korištenje.

Članak 33.

Političkim strankama, koalicijskim listama i nezavisnim kandidatima koji sudjeluju na izborima, Gradonačelnik može odobriti privremeno korištenje određenih nekretnina i pokretnina za isticanje izbornih plakata u svrhu njihove izborne promidžbe.

U slučaju iz stavka 1. ovoga članka, korisnik je u obvezi uplatiti garantni polog u iznosu koji utvrđuje Gradonačelnik.

Korisnik iz stavka 1. ovoga članka dužan je brinuti se o urednom izgledu izbornih plakata, a po isteku privremenog korištenja obvezan je predmet korištenja dovesti u prvobitno stanje.

Ukoliko korisnik ne postupi na način utvrđen u stavku 3. ovoga članka u roku od pet dana od dana završetka izbora, učinit će to Odjel na teret sredstava uplaćenog garantnog pologa.

Neutrošena sredstva garantnog pologa vraćaju se nakon uklanjanja plakata i dovođenja predmeta korištenja u prvobitno stanje.

**7 . NADZOR**

Članak 34.

Nadzor nad provođenjem ove Odluke vrši komunalni redar temeljem odredbi Odluke o komunalnom redu.

Članak 35.

Komunalni redar ovlašten je u provođenju nadzora:

1. nadzirati primjenu ove Odluke;

2. privremenim korisnicima narediti radnje koje su u skladu s ovom Odlukom dužne vršiti kada se utvrdi da se iste ne obavljaju ili se obavljaju suprotno odredbama ove Odluke;

3. naložiti uklanjanje privremenog objekta postavljenog bez odobrenja ili suprotno odredbama ove Odluke i ugovora o privremenom korištenju;

4. predložiti pokretanje prekršajnog postupka;

5. izricati i naplaćivati mandatne novčane kazne;

6. poduzimati druge radnje za koje je ovlašten.

Članak 36.

Komunalni redar rješenjem će naložiti uklanjanje privremenih objekata iz članka 2. ove Odluke:

1. ako je privremeni objekt postavljen suprotno odredbama ove Odluke;

2. ako je privremeni objekt postavljen suprotno odredbi ugovora o privremenom korištenju u pogledu površine koja je dana na privremeno korištenje ;

3. ako je privremeni objekt postavljen bez odobrenja ili ugovora o privremenom korištenju lokacije;

4. ako je ugovor o privremenom korištenju prestao istekom roka ili otkazom.

Članak 37.

Novčanom kaznom u iznosu od 2.000,00 kuna kaznit će se pravna osoba, odnosno 1.000,00 kuna fizička osoba obrtnik i osoba koja obavlja drugu samostalnu djelatnost koja je počinila prekršaj u vezi obavljanja njezina obrta, koja:

1. postavi objekt iz članka 2. ove Odluke bez odobrenja - odluke Gradonačelnika;

2. postavi objekt iz članka 2. ove Odluke na lokaciji koja nije predviđena za postavljanje objekta;

3. postavi objekt iz članka 2. ove Odluke protivno odredbi članka 8. ove Odluke;

4. koristi lokaciju na način koji nije predviđen ovom Odlukom, odlukom Gradonačelnika ili vrši preinake na lokaciji bez odobrenja.

Novčanom kaznom u iznosu od 1.000,00 kn kaznit će se i odgovorna osoba u pravnoj osobi za prekršaje iz prednjeg stavka.

Novčanom kaznom u iznosu od 700,00 kn kaznit će se fizička osoba za prekršaj iz stavka 1. ovog članka putem Suda za prekršaje, a na licu mjesta 500,00 kn.

**V. PRIJELAZNE I ZAVRŠNE ODREDBE**

Članak 38.

Ugovori o zakupu javnih površina i privremenih objekata (kiosci) ostaju na snazi do isteka roka na koji su sklopljeni.

Članak 39.

Za sve slučajeve korištenja javnih površina i dijelova neizgrađenog građevinskog zemljišta koji nisu navedeni u ovoj Odluci, uvjete i način privremenog korištenja utvrdit će zaključkom Gradonačelnik.

Članak 40.

Danom stupanja na snagu ove Odluke stavlja se izvan snage Odluka o davanju u zakup javnih površina za postavljanje reklamnih vitrina („Službeni vjesnik“ broj 41/06 i 1/12).

Članak 41.

Ova Odluka stupa na snagu osmog dana od dana objave u "Službenom vjesniku“ Grada Novske.

**SISAČKO-MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

KLASA: 944-15/18-01/3

URBROJ: 2176/04-01-18-1

Novska, ……………… 2018.

**PREDSJEDNIK GRADSKOG VIJEĆA**

**Ivica Vulić**

O B R A Z L O Ž E NJ E

Nacrta prijedloga Odluke o davanju na korištenje javnih površina i dijelova neizgrađenog građevinskog zemljišta u vlasništvu Grada Novske

**I Pravna osnova za donošenje predložene Odluke**

Pravna osnova za donošenje ove Odluke proizlazi iz članka 36. Statuta Grada Novske („Službeni vjesnik“ broj 24/09, 47/10, 29/11, 3/13, 8/13, 39/14, 4/18 i 15/18).

**II Ocjena stanja i obrazloženje odluke**

Ovim prijedlogom Odluke davanju na korištenje javnih površina i dijelova neizgrađenog građevinskog zemljišta u vlasništvu Grada Novskepropisuje se postupak davanja na korištenje i privremeno korištenje javnih površina i drugih nekretnina u vlasništvu Grada Novske (nekretnine) za postavljanje privremenih objekata, reklamnih predmeta i oglasnih predmeta, kao i davanje na korištenje i privremeno korištenje privremenih objekata (kiosci) u vlasništvu Grada Novske.

Postupak davanja na korištenje i plaćanje poreza na javne površine uređivala je Odluka o gradskim porezima („Službeni vjesnik“ broj 24/01, 02/04, 15/04, 32/05, 41A/09, 10/10). koja je stavljena izvan snage donošenjem nove Odluke o gradskim porezima (Službeni vjesnik broj 127/17).

Radi efikasnijeg rješavanja zahtjeva korisnika javnih površina i drugih nekretnina i učinkovitije naplate prihoda predlaže se urediti korištenje javnih površina sklapanjem ugovornog odnosa .

**III Potrebna sredstva**

Za provođenje ove Odluke nije potrebno osigurati financijska sredstva u proračunu Grada Novske.

UPRAVNI ODJEL ZA GOSPODARSTVO, POLJOPRIVREDU,

KOMUNALNI SUSTAV I PROSTORNO UREĐENJE